**Ministru kabineta noteikumu projekta** **“Grozījumi Ministru kabineta 2015. gada 6. oktobra noteikumos Nr. 575 “Darbības programmas “Izaugsme un nodarbinātība” 9.2.1.specifiskā atbalsta mērķa “Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām” 9.2.1.3.pasākuma “Atbalsts speciālistiem darbam ar bērniem ar saskarsmes grūtībām un uzvedības traucējumiem un vardarbību ģimenē” īstenošanas noteikumi”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Pamatojoties uz valstī noteikto ārkārtējo situāciju, noteikumu projekts[[1]](#footnote-1) paredz veikt izmaiņas 9.2.1.3. pasākuma[[2]](#footnote-2) atbalstāmo darbību īstenošanā, palielinot atbalstu 9.2.1.3. pasākuma mērķa grupai, pagarinot projekta īstenošanas termiņu, nodrošinot atbalstu vairāk mērķa grupas personām un paplašinot konsultatīvā atbalsta pasākumus ar ģimenes psihoterapijas pakalpojumu.  Noteikumu projekts stāsies spēkā indikatīvi 2020. gada 2. ceturksnī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Pēc Pasaules veselības organizācijas 2020.gada 11. marta paziņojuma, ka koronavīrusa izraisītā slimība (COVID-19) ir sasniegusi pandēmijas apmērus, Ministru kabinets 2020.gada 12. martā ir izsludinājis ārkārtējo situāciju valstī. Ārkārtējās situācijas laikā būtiski ir pieaudzis bezdarba līmenis, kā arī slimības infekciozā rakstura dēļ iedzīvotājiem ir rekomendēts ievērot stingrus izolācijas noteikumus un iespēju robežās veikt darba pienākumus attālināti no mājām. Valsts policijas novērojumi liecina, ka ārkārtējās situācijas laikā ir būtiski palielinājies ģimenes konfliktsituāciju skaits (gan sadzīviska rakstura konflikti, gan konflikti ar vardarbības pielietošanu), kas saistāms ar to, ka ģimenes locekļi daudz lielāku laika periodu pavada izolēti dzīvesvietā (ko līdz šim nebija raduši darīt), kā arī ģimenes locekļa darba zaudējums rada psiholoģisku spriedzi ģimenes mikroklimatā. Ārkārtējās situācijas izraisītā bezdarba pieauguma rezultātā tiek prognozēta sociālās situācijas ģimenēs, jo sevišķi ģimenēs ar bērniem, pasliktināšanās, kas var atspoguļoties sabiedrības uzvedībā vai rīcībā, paaugstinot negatīvo tendenču izplatību, kā piemēram, noziedzība, vardarbības gadījumu skaita pieaugums, laulību šķiršana, bērnu aprūpes nenodrošināšana. Līdz ar to valsts līmenī ģimenēm ir savlaicīgi jāsniedz visaptveroši, intensīvi un uz ģimenes locekļu individuālajām vajadzībām vērsti atbalsta pakalpojumi, proti, ģimenes psihoterapijas pakalpojumi, kas veicina veselīgu ģimeņu funkcionēšanas spēju un resursu attīstību, vienlaicīgi mazinot nepieciešamību pēc ārpusģimenes aprūpes bērniem un ar to saistītos izdevumus un sekas. Ņemot vērā minēto, nepieciešams veikt grozījumus MK noteikumos Nr. 575[[3]](#footnote-3), tādējādi pielāgojoties mainīgajiem ārējiem apstākļiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdzšinēji Valsts bērnu tiesību aizsardzības inspekcijas (turpmāk – VBTAI) 9.2.1.3. pasākuma projektā Nr.9.2.1.3/16/I/001 “Atbalsta sistēmas pilnveide bērniem ar saskarsmes grūtībām, uzvedības traucējumiem un vardarbību ģimenē” (turpmāk – projekts) paredzēts, ka projekta Konsultatīvās nodaļas (turpmāk – Konsultatīvās nodaļa) multidisciplinārās komandas speciālisti projekta finansējuma ietvaros nodrošina konsultatīvo atbalstu (diagnosticē bērnu saskarsmes grūtības un uzvedības traucējumus, izstrādā atbalsta programmas bērniem un sagatavo rekomendācijas valsts un pašvaldību speciālistiem darbam ar ģimenēm ar bērniem, kā arī bērnu likumiskajiem pārstāvjiem vai aprūpētājiem) līdz 2021.gada martam. Konsultatīvā nodaļa pilnībā ir attaisnojusi savas izveides mērķi, pierādot sevi kā spēcīgu agrīnās prevencijas instrumentu, sniedzot neatkarīgu skatījumu uz bērna uzvedības problēmu novēršanu, nodrošinot profesionālas speciālistu komandas atbalstu, kā arī sniedzot izvērstas un pamatotas rekomendācijas darbam ar bērniem, kuriem ir saskarsmes grūtības vai uzvedības problēmas. Ņemot vērā minēto, kā arī valstī izsludinātās ārkārtējās situācijas izraisītos riskus negatīvām sociālās situācijas izmaiņām, ir nepieciešams pagarināt projekta īstenošanas laiku līdz 2023.gada 31.decembrim, vienlaikus pilnveidojot Konsultatīvās nodaļas sniegto atbalstu ar jauniem pasākumiem, pārdalot papildu nepieciešamo finansējumu no DP 9.1.1. SAM “Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.3. pasākuma “Atbalsts sociālajai uzņēmējdarbībai” (turpmāk – 9.1.1.3. pasākums).  Noteikumu projekts paredz:   1. **Palielināt 9.2.1.3. pasākuma uzraudzības rādītājus, precizēt iznākuma rādītāja redakciju un noteikt jaunu iznākuma rādītāju.**   Lai mazinātu ārkārtējās situācijas izraisītās sekas, vienlaikus ar 9.2.1.3. pasākuma īstenošanai pieejamā kopējā attiecināmā finansējuma palielinājumu (skat. 3.punktā zemāk) 9.2.1.3. pasākuma mērķa grupai[[4]](#footnote-4) plānots turpināt sniegt līdzšinējo konsultatīvo atbalstu un ieviest jaunus atbalsta pasākumus.  Attiecīgi tiek veiktas šādas izmaiņas:   1. palielināts iznākuma rādītājs “bērnu skaits ar saskarsmes grūtībām, kuriem izstrādātas atbalsta programmas” no šobrīd apstiprinātajiem 1000 uz 1640 bērniem ar saskarsmes grūtībām, 2. iznākuma rādītājs “speciālistu un bērnu ar saskarsmes grūtībām likumisko pārstāvju vai aprūpētāju skaits, kuriem sniegtas rekomendācijas bērnu uzvedības korekcijai” izteikts jaunā redakcijā “speciālistiem un bērnu ar saskarsmes grūtībām likumiskajiem pārstāvjiem un aprūpētājiem bērnu uzvedības korekcijai sniegto rekomendāciju skaits”. Precizējums veikts ar mērķi uzskaitīt sniegtās rekomendācijas nevis personas, kurām tās tiek sagatavotas. Rādītāja redakcija ir precizēta ar DP grozījumiem Nr.5, kas apstiprināti ar 2020. gada 28. aprīļa Eiropas Komisijas lēmumu C(220)2798.   Vienlaikus rādītājs palielināts no šobrīd apstiprinātajiem 2250 speciālistiem uz 3690 rekomendācijām,   1. noteikumu projekts papildināts ar jaunu iznākuma rādītāju “konsultatīvā atbalsta izmēģinājumprojektu skaits – 1”.   Labklājības ministrija (turpmāk – LM), pilnveidojot bērnu tiesību aizsardzības sistēmu, īpaši aktualizē prevencijas nozīmi bērna labāko interešu nodrošināšanā, jo efektīva un visaptveroša risku prevencija agrīnā fāzē ļauj sniegt pilnvērtīgu atbalstu ģimenei, pirms problēmas tajā attīstījušās.  Lai sistemātiski nodrošinātu kvalitatīvus, uz ģimenes vajadzībām vērstus pakalpojumus, īpaši ārkārtējās situācijas ietekmē radušos nelabvēlīgo apstākļu izraisītos gadījumos, Konsultatīvās nodaļas atbalsta pakalpojumus nepieciešams papildināt ar ģimenes psihoterapijas konsultācijām ģimenēm ar bērniem, kā arī ar ģimenes psihoterapijas atbalsta pakalpojumu bērniem no 12 līdz 18 gadiem, kuru vecāki dzīvo šķirti vai atrodas šķiršanās procesā. Minētos pakalpojumus plānots aprobēt izmēģinājumprojekta ietvaros:   * *ģimenes psihoterapijas konsultācijas ģimenēm ar bērniem.*   Lai mazinātu ārkārtējās situācijas radītās psihosociālās sekas, kas atspoguļotos sabiedrībai negatīvu tendenču izplatībā (vardarbības gadījumu skaita pieaugums, noziedzība, atkarības izraisošo vielu lietošana, šķirto laulību pieaugums, bērnu aprūpes nenodrošināšana u.c.), ģimenēm steidzami nepieciešams sniegt konsultatīvo, proti, ģimenes psihoterapijas, atbalstu. Krīzes situācijas sekmīgai pārvarēšanai jānodrošina kvalitatīvi pakalpojumi ģimenei, kas veicina bērna labvēlīgu attīstību ģimenē un nodrošina bērnu tiesības uzaugt drošos apstākļos, tiesības uz ģimeni, tiesības uz veselību, izglītību, un sociālo integrāciju. Bieži situācijās, kad pāra attiecībās rodas domstarpības un ģimenē ir bērns, vecāki vēršas pēc risinājuma bāriņtiesā vai sociālajā dienestā. Savukārt, nesaņemot pietiekami kvalitatīvu uz ģimenes vajadzībām vērstu sociālo pakalpojumu (pāra attiecību vai ģimenes mikroklimata uzlabošanai), pēc zināma laika perioda vecāki vēršas pēc juridiskās palīdzības pie advokāta, lai risinātu ar bērna turpmāko aprūpi saistītos jautājumus, kas visbiežāk beidzas ar ilgstošu tiesvedības procesu. Bāriņtiesas norāda, ka tās sniedz konsultācijas vecākiem, kuru problēmsituācijas ir iespējams risināt agrīnā fāzē, piesaistot atbilstošu sociālo pakalpojumu vai nodrošinot kompetenta speciālista konsultācijas, taču šādu pakalpojumu trūkums būtiski ietekmē speciālistu iespējas savlaikus sniegt nepieciešamo atbalstu ģimenei problēmsituācijas risināšanai, jo īpaši jautājumos, kas saistās ar vecāku nespēju savstarpēji vienoties par bērna turpmāko aprūpi un cieņpilni atrisināt savstarpējās domstarpības. Tā, piemēram, VBTAI 2018. gadā ir saņemti 220 iesniegumi, savukārt Latvijas Republikas tiesībsargā 111 iesniegumi, kas saistīti ar vecāku domstarpību lietu risināšanu. Bāriņtiesās vecāku domstarpību izšķiršanai 2016. gadā tika ierosinātas 919 lietas, 2017. gadā – 942 lietas, 2018. gadā – 975 lietas. Pašvaldībās trūkst pakalpojumu, uz kuriem bāriņtiesas, pēc konsultāciju sniegšanas vecākiem, varētu viņus nosūtīt atbalsta saņemšanai. Vienlaikus Konsultatīvās nodaļas multidisciplinārās komandas speciālisti, izstrādājot rekomendācijas bērnu uzvedības korekcijai, kā vienu no ieteikumiem norāda ģimenes psihoterapijas konsultāciju apmeklēšanu. Tāpat arī LM kā vienu no efektīvākajiem agrīnas prevencijas pakalpojumiem saskata ģimenes psihoterapiju. Būtiski ir nodrošināt ģimenes psihoterapeita konsultācijas ģimenēm ar bērniem, lai sniegtu atbalstu ģimenes locekļiem mainīt neprasmīgas, savstarpēji noliedzošas attiecības ģimenē, veicinātu lielāku savstarpējo sapratni, iecietību un laipnību. Turklāt jāatzīmē, ka ģimenes psihoterapijas laikā psihoterapeits var novērtēt ne tikai ģimenes kopējo problemātiku, bet arī atpazīt cita rakstura problēmas kādam no ģimenes locekļiem (piem., atkarības pazīmes vai psihiska rakstura saslimšanas pazīmes), kas dotu iespēju agrīni risināt ģimenē pastāvošās problēmas, piesaistot citus speciālistus un nodrošinot jau komplicētu iesaisti gadījuma risināšanā. Ģimenes psihoterapija būtu efektīvs instruments, kas palīdzētu vecākiem iemācīties miermīlīgā, cieņpilnā ceļā rast kompromisus un pieņemt lēmumus, tai skaitā lēmumus, kas saistās ar bērna aprūpi un audzināšanu, tādējādi samazinot to gadījumu skaitu, kad vecāku domstarpību risināšanas procesā tiek nodarīts būtisks emocionāls kaitējums bērnam. Šis būtu unikāls valsts nodrošināts pakalpojums ģimenēm, jo nevienā pašvaldībā ar valsts vai pašvaldības līdzfinansējumu šāds atbalsta instruments ģimenēm netiek nodrošināts.  Šobrīd ģimenes psihoterapija ir maksas pakalpojums, ko nereti nevar atļauties tās ģimenes ar bērniem, kurām tas būtu vitāli nepieciešams. Vienas konsultācijas izmaksas svārstās no 30–70 *euro*, savukārt, lai terapija sasniegtu tās izvirzīto mērķi (uzlabot komunikāciju ģimenē, risināt attiecību grūtības, palīdzēt saprast un pieņemt sarežģītas dzīves situācijas, palīdzēt izprast bērnu un pusaudžu jautājumus utt.), ģimenei ir nepieciešams apmeklēt aptuveni 10 šādas konsultācijas. Tādējādi daudzas ģimenes šo pakalpojumu nav spējīgas finansiāli atļauties un, turpinoties vecāku savstarpējām domstarpībām, tiek nodarīts emocionāls kaitējums bērnam.  Izmēģinājumprojektā ģimenes psihoterapijas konsultācijas ģimenēm ar bērniem plānots nodrošināt 12 mēnešu periodā, piesaistot pakalpojuma sniedzēju noteiktam konsultāciju stundu skaitam. Uz ģimenes individuālajām vajadzībām mērķēts profesionāls atbalsts tiks nodrošināts individuālu ģimenes psihoterapiju konsultāciju veidā visai ģimenei ar jebkura vecuma bērniem kā veselumam, tai skaitā bērniem, kuri ir jaunāki par 12 gadu vecumu, turklāt nenosakot konkrētu ierobežojumu attiecībā uz ģimenē identificēto problemātiku (vecāku šķiršanās, bērna uzvedības problēmas, vecāka garīga saslimšana, tuvinieka zaudējums u.c.).  Vienas konsultācijas ilgums plānots no 1 līdz 1.5 stundām vidēji vienu reizi nedēļā. Atbilstoši katras ģimenes problemātikai nepieciešamais konsultāciju skaits var būt atšķirīgs – 5 līdz 10 konsultācijas (maksimums). Tā kā parasti pirmās trīs konsultācijas ir ģimenes problemātikas izvērtējums un pats konsultācijas darbs sākas tikai no ceturtās reizes, izmēģinājumprojektā netiks noteikts vienots nodrošināmo konsultāciju skaits vienai ģimenei, bet to nepieciešamību izvērtēs ģimenes psihoterapeits, taču izmēģinājumprojektā nodrošināto konsultāciju skaits uz vienu ģimeni nevar pārsniegt 10 reizes. Ja ģimenei būs rekomendēts apmeklēt vairāk konsultācijas, konsultāciju izmaksas, kas pārsniedz izmēģinājumprojektā plānoto maksimālo skaitu 10, ģimenei būs jānodrošina par privātajiem līdzekļiem.   * *atbalsta pasākumi bērniem vecumā no 12 līdz 18 gadiem, kuru vecāki dzīvo šķirti vai atrodas šķiršanās procesā nodrošināšanai.*   Ārkārtējās situācijas krīzes ietekmē pasliktinoties psihosociālajai situācijai (darba zaudējums, nespēja samaksāt ikmēneša rēķinus), vecākiem bieži trūkst prasmes un profesionāls atbalsts, lai rastu savstarpēji saskaņotus, adekvātus un racionālus problēmsituāciju risinājumus, kā rezultātā būtiski palielinās ģimenes konfliktsituāciju skaits, kas nereti noved pie savstarpējiem vardarbības gadījumiem un laulības šķiršanas. Vecāku savstarpējo domstarpību risināšana atstāj psiholoģiski nelabvēlīgu ietekmi uz bērna emocionālo stāvokli, jo īpaši gadījumos, kad vecāki nespēj rast kompromisu par bērna tālākas aprūpes nodrošināšanu un uzsāk tiesvedības procesu. Vecāku domstarpību risināšanas procesā tiek nodarīts būtisks emocionāls kaitējums bērnam, kas ir traktējams kā emocionāla vardarbība pret bērnu. Bērna drošības pamats – ģimene, tiek lauzta un bērnam ir nepieciešami jauni orientieri, lai veidotos veselīga identitāte. Lai bērnu pasargātu no bieži destruktīvām psihiskās izdzīvošanas aizsardzības stratēģijām, kas var novest pie bērna asociālas uzvedības, bērnam ir nepieciešams atbalsts. Izmēģinājumprojekta ietvaros plānots nodrošināt ģimenes psihoterapeita atbalsta pakalpojumu bērniem vecumā no 12 līdz 18 gadiem (neieskaitot), kuru vecāki dzīvo šķirti vai atrodas šķiršanās procesā (MK noteikumu Nr. 3.1. apakšpunktā minētā mērķa grupa), dalot divās vecuma grupās:   * bērni vecumā no 12 līdz 13 gadiem, * bērni vecumā no 14 līdz 18 gadiem (neieskaitot).   Iemesls sniegt ģimenes psihoterapijas atbalstu bērniem sākot no 12 gadu vecuma, ir balstīts vecumposmu psiholoģijā. Visbiežāk attīstības psiholoģijā rietumu valstīs un arī Latvijā cilvēka dzīvi iedala četros periodos, kur viens no tiem ir pusaudžu un jauniešu vecums no 12 līdz 18 gadiem. Šajā posmā pētnieki fokusējas uz pubertātes izraisīto pārmaiņu izpēti, identitātes veidošanos, pusaudžu mijiedarbību ar vecākiem un vienaudžiem, abstraktās domāšanas attīstību u.c. Pasaulslavenā šveiciešu psihologa Ž.Piažē (Jean William Fritz Piaget) izveidotā kognitīvās attīstības teorija skaidro bērna domāšanas izmaiņas četrās stadijās, kas seko cita citai noteiktā secībā un būtiskākais katrā no šīm stadijām ir nevis saņemtās informācijas apjoms, bet izpratne par saņemto informāciju. Sākot ar 12 gadiem, galvenā vecumposma īpatnība ir vieta sociālajā grupā. Līdz 12 gadu vecumam bērna emocionālais fokuss un identitāte ir enkurota ģimenē, pēc 12 gadu vecuma, psiholoģiskais attīstības uzdevums ir tālāk iziet sociumā. Pusaudžu vecums (parasti no 12 līdz 18 gadiem) cilvēka psihes attīstībā ir viens no būtiskākajiem posmiem. Intensitātes ziņā to var salīdzināt vienīgi ar pašiem pirmajiem dzīves gadiem. Pusaudžu terapija ir īpaša – tā nav ne bērnu terapija, ne pieaugušo terapija. Līdz ar to, līdz 12 gadu vecumam atbilstošs ir individuāls darbs vai darbs ar ģimenes sistēmu, pat ja tā konfliktē vai ir šķiršanās procesā (izmēģinājumprojektā atbalsts tiks sniegts nodrošinot ģimenes psihoterapijas konsultācijas ģimenēm ar bērniem). Un tikai sākot ar 12 gadu vecumu, psihoterapijas atbalsts vienaudžu grupā var kalpot kā stiprinošs resurss. Kā papildu apstāklis tam, ka atbalsta grupas būtu nodrošināmas bērniem no 12 gadu vecuma ir tas, ka šajā vecumposmā bērni ir ar paaugstinātu risku uzsākt atkarības izraisošo vielu lietošanu, jo īpaši situācijās, kad ģimenē notiek vecāku šķiršanās process un bērns meklē psiholoģisku mierinājumu dažādās kompānijās ārpus mājas.  Atbalsta pakalpojuma organizēšana bērnu grupām (3-10 dalībnieki) ir ģimenes psihoterapijas praksē atzīta kā efektīva pašstiprināšanas un patstāvības vairošanas metode. Ģimenes psihoterapeita vadībā grupas ietvaros pirmo trīs tikšanās jeb sesiju laikā tiek izveidota droša psihoemocionālā vide. Ceturtās līdz desmitās sesijas laikā, grupā tiek atvērti tie jautājumi, kuri konkrētās grupas dalībniekiem ir svarīgākie. Pamatmērķis ir ļaut bērnam atpazīt savas emocijas, nepalikt ar tām vienam, pieredzēt cieņpilnu iespēju runāt par iekšējiem konfliktiem, konfliktiem ar vecākiem, un konfliktiem vecāku starpā, nodalīt sevi no vecāku konfliktiem. Grupa palīdz noorientēties sevī un pasaulē, mazina vientulības un atstumtības sajūtu, kā arī sniedz plašu pieredzi par drošākām un veselīgākām psihoemocionālās izdzīvošanas stratēģijām.  Ģimenes psihoterapijas atbalsta pasākumu bērniem vecumā no 12 līdz 18 gadiem (neieskaitot), kuru vecāki dzīvo šķirti vai atrodas šķiršanas procesā izmēģinājumprojektā plānots nodrošināt 12 mēnešu periodā, piesaistot pakalpojuma sniedzēju noteiktam sesiju skaitam.  Plānots, ka vienas grupas sesijas ilgums būs 2 stundas, vienai grupai nodrošinot 10 sesijas. Vienlaicīgi var notikt darbs 15-20 bērnu grupās, gada ietvaros organizējot grupas četros ciklos. Kopā 12 mēnešu laikā tiks organizētas 70 grupas.  Izmēģinājumpojektu plānots īstenot, nodrošinot ģimenes psihoterapijas pakalpojumu sertificētu ģimenes psihoterapeitu privātpraksēs Rīgas un 14 Pierīgas novadu (Babīte, Olaine, Mārupe, Ķekava, Baldone, Salaspils, Ikšķile, Stopiņi, Ogre, Ropaži, Garkalne, Ādaži, Ķegums un Lielvārde) iedzīvotājiem. Izmēģinājumprojekta īstenošanas teritorija tika izvēlēta, pamatojieties uz bāriņtiesu ikgadējās oficiālās statistikas datiem, kas liecina, ka 2019. gadā bērnu skaits, par kuriem pēc tiesas pieprasījuma bāriņtiesa devusi atzinumu par bērna aizgādības tiesību noteikšanu un saskarsmes tiesību izmantošanas kārtību, Latvijā bija 842, no kuriem 395 bērni jeb gandrīz puse bija tieši Rīgā un 14 Pierīgas novados, kas liecina par koncentrētu problemātiku salīdzinoši šaurā Latvijas teritorijā. 2019. gadā 331 no kopā identificētām 1 438 ģimenēm, kurās netiek pietiekami nodrošināta bērna attīstība un audzināšana un par kurām bāriņtiesa pārskata gadā ir informējusi pašvaldības sociālo dienestu vai citu atbildīgo institūciju, ir reģistrēta Rīgā. Plānots, ka izmēģinājumprojektā ģimenes psihoterapijas pakalpojumu varēs saņemt arī ārpus minētajām apdzīvotājām vietām dzīvojošie, ja Konsultatīvās nodaļas sagatavotajā rekomendācijā bērna uzvedības korekcijai vai bāriņtiesas ieteikumā ģimenei ģimenes psihoterapijas pakalpojums tiks rekomendēts kā vitāli nepieciešams. Vienlaikus, nosakot izmēģinājumprojekta īstenošanas teritoriju, vērtēta iespēja nodrošināt pietiekamu mērķa grupas dalībnieku skaitu, kuriem pakalpojums ir sasniedzams (vairums ģimenes psihoterapeitu privātprakses atrodas Rīgā un Pierīgas novados), tādējādi sekmējot iespējami objektīvu izmēģinājumprojekta rezultātu sasniegšanu un izvērtēšanu.  Pēc izmēģinājumprojekta beigām pakalpojuma sniedzējam sadarbībā ar VBTAI būs jāveic izmēģinājumprojekta rezultātu izvērtējums atsevišķi katram pakalpojumam (gan ģimenes psihoterapijas konsultācijām ģimenēm ar bērniem, gan ģimenes psihoterapijas atbalsta pakalpojumam bērniem no 12 līdz 18 gadiem, kuru vecāki dzīvo šķirti vai atrodas šķiršanās procesā), kurš tiks saskaņots ar LM izveidoto 9.2.1.3. pasākuma uzraudzības padomi (turpmāk – Padome). VBTAI var lemt par citu kompetentu iestāžu vai organizāciju ekspertu piesaisti izvērtējuma veikšanai.  Izvērtējumā jāietver vismaz šādi aspekti:   1. izmēģinājuma projekta īstenošanas gaitā konstatētie trūkumi vai šķēršļi efektīva pakalpojuma nodrošināšanai, 2. piedāvātie risinājumi trūkumu novēršanai, lai nodrošinātu kvalitatīvu un uz ģimenes vajadzībām vērstu pakalpojumu, 3. pakalpojuma pieprasījums (aktualitāte attiecībā pret nodrošināto pakalpojumu), 4. pozitīvās dinamikas izvērtējums.   Padome, saskaņojot izvērtējumus, sniegs priekšlikumu LM par izmēģinājumprojektā sniegto pakalpojumu un rezultātu tālāku izmantošanu.  Piesaistot pakalpojumu sniedzēju izmēģinājumprojekta īstenošanai, tiks izvirzīta prasība nodrošināt sertificētus speciālistus ar augstāko izglītību (humanitārajās, sociālajās vai medicīnas zinātnēs), kuri veic praktisku ģimenes psihoterapijas darbu un, kuriem ir izglītība ģimenes un/vai sistēmiskajā psihoterapijā.  Ievērojot, ka pandēmijas izraisītā ārkārtējā situācija ir izsludināta jau no 2020. gada 12. marta, Konsultatīvā nodaļas speciālisti nekavējoties uzsāka veikt preventīvas darbības krīzes apstākļu radīto psihosociālo problēmu mazināšanai, nodrošinot psiholoģisku atbalstu projekta mērķa grupām (bērna likumiskajiem pārstāvjiem, speciālistiem, t.sk. izglītības iestāžu, sociālo dienestu un bāriņtiesu darbiniekiem). Ikdienas telefoniski un tiešsaistē iedzīvotāji vēršas pēc atbalsta Konsultatīvajā kabinetā saistībā ar pandēmijas un ārkārtas situācijas izsludināšanu valstī izraisītās krīzes aktualitātēm – bailes, pieaugošais stress, atbalsts bērnu disciplinēšanas un mācību procesa organizēšanas jautājumos, kā arī jautājumi, kas saistīti ar vecāku psihosociālo resursu izmantošanu ģimenes pilnas vai daļējas pašizolācijas apstākļos. Tāpat arī valsts policijas un Rīgas pašvaldības policijas statistikas dati liecina, ka pašizolācijas ietekmē izsaukumu skaits uz ģimenes konfliktiem pieaug, kā arī pieaug zvanu skaits uz krīzes tālruņiem – bērnu un jauniešu uzticības tālruni un cietušo atbalsta tālruni. Tādēļ, lai mazinātu krīzes seku ietekmi uz projekta mērķa grupas personām, īpaši bērniem, ģimenes psihoterapijas atbalsta pakalpojumu sniegšanu ir nepieciešams nodrošināt iespējami ātrākā laikā. Plānots, ka optimālais izmēģinājumprojekta uzsākšanas laiks būtu neilgi pēc bērnu atgriešanās skolā septembrī, kad jau līdzšinēji ikgadu vērojams fiziskās un emocionālās vardarbības uzliesmojums un pieprasījums pēc Konsultatīvās nodaļas pakalpojumiem būtiski pieaug. Attiecīgi Konsultatīvā nodaļa jau proaktīvi ir uzsākusi iepirkuma dokumentācijas izstrādi ģimenes psihoterapijas pakalpojumu nodrošināšanai izmēģinājumprojektā, ir organizētas vairākas ekspertu sanāksmes ar mērķis apzināt ģimenes psihoterapeitu iespējas un kapacitāti iespējami drīzākā laikā iesaistīties pakalpojumu sniegšanā projektā. Attiecīgi plānots, ka iepirkums izmēģinājumprojekta īstenošanai tiks izsludināts iespējami īsākā laikā pēc noteikumu projekta spēkā stāšanās un projekta grozījumu apstiprināšanas.   1. **Papildināt MK noteikumu Nr.575 projekta 27. punktā minētos speciālistus ar ģimenes psihoterapeitu.**   Konsultatīvā nodaļa ikdienas darbā saskaras ar komplicētiem gadījumiem, kuros iestādes vai bērna vecāki lūdz iesaistīties savas kompetences ietvaros, lai sniegtu kvalitatīvu atbalstu bērnam ar uzvedības traucējumiem, viņa klases kolektīvam un pedagogam. Bērna agresīvā rīcība rada grūtības, ja destruktīva uzvedība kavē vai grauj komunikāciju ar izglītības iestādē strādājošajiem speciālistiem un citiem bērniem un tiek ietekmēts mācību process, kas veicina bērna sociālo izstumšanu. Tā rezultātā bērns var sākt klaiņot, ir viegli ietekmējams un iesaistās noziedzīgu nodarījumu izdarīšanā vai arī pats kļūst par noziedzīga nodarījuma upuri.  Lai šādos gadījumos nodrošinātu pēc iespējas efektīvāku atbalsta sniegšanas procesu un identificētu nepieciešamos darbību virzienus bērnu problēmu risināšanai, kā arī pilnveidotu izstrādāto atbalsta programmu un rekomendāciju saturu, nepieciešams esošo Konsultatīvās nodaļas multidisciplināro speciālistu komandu papildināt ar sertificētu ģimenes psihoterapeitu, kurš izvērtētu bērna un ģimenes locekļu mijiedarbību ģimenes sistēmā un sniegtu ieteikumus atbalsta programmas izstrādei. Pēc noteikumu projekta spēkā stāšanās un projekta grozījumu apstiprināšanas, plānots piesaistīt ģimenes psihoterapeitu (pilna amata vieta), kurš ieguvis sertifikātu atbilstoši Latvijas Psihoterapeitu biedrības izstrādātajām prasībām, kas atbilst Eiropas Ģimenes terapeitu asociācijas (European Family Therapy Association) vadlīnijām ģimenes psihoterapeitu izglītībai un sertifikācijai, kuru atzinusi Eiropas Psihoterapijas asociācija (European Association for Psychotherapy). Šāds sertifikāts ir apliecinājums, tam, ka ģimenes psihoterapeita izglītība, profesionālā sagatavotība un praktiskā darbība atbilst Latvijas Psihoterapeitu biedrības apstiprinātajiem profesionalitātes standartiem, kas saskan ar Eiropas Psihoterapeitu asociācijas pieņemtajiem profesionalitātes standartiem.  **3. Palielināt 9.2.1.3. pasākumam pieejamo kopējo attiecināmo finansējumu** (tai skaitā Eiropas Sociālā fonda (turpmāk – ESF) finansējumu un valsts budžeta finansējumu)[[5]](#footnote-5) par 1 271 962 *euro*[[6]](#footnote-6), attiecīgi – no 2 347 584 *euro* uz 3 619 546 *euro,* Konsultatīvās nodaļas sniegto atbalsta pasākumu turpināšanai un pilnveidei.  Pēc papildu finansējuma apstiprināšanas plānots pagarināt projekta īstenošanas beigu termiņu no 2021. gada 13. aprīļa līdz 2023. gada 31. decembrim un finansējumu novirzīt šādu MK noteikumu Nr.575 16.1.3. apakšpunktā noteiktā konsultatīvā atbalsta pasākumu īstenošanai:   1. 963 962 *euro* Konsultatīvā kabineta darbības pagarināšanai līdz 2023.gada 31.decembrim, tai skaitā 68 239 *euro* ģimenes psihoterapeita amata vietas izmaksas trīs gadiem (finansējuma atšifrējums III sadaļas 7.punktā). Konsultatīvā kabineta darbības turpināšanai 13.3 amata vietām 2022. gadā un 2023. gadā vidēji nepieciešams 330 095 *euro*, tai skaitā 284 570 *euro* atlīdzība (atalgojums, atvaļinājuma pabalsts, novērtēšanas prēmija) 12 mēnešiem, 2 839 *euro* veselības apdrošināšanas izmaksas un 42 686 *euro* netiešās attiecināmās izmaksas. Tā kā līdzšinēji projekta īstenošanas beigu termiņš ir 2021. gada 13. aprīlis, 2021. gadā papildu nepieciešami 235 533 *euro*, tai skaitā 203 063 *euro* atlīdzība (atalgojums, atvaļinājuma pabalsts, novērtēšanas prēmija) vid. 8.5 mēnešiem, 2 011 *euro* veselības apdrošināšanas izmaksas un 30 459 *euro* netiešās attiecināmās izmaksas. Aprēķins veikts indikatīvi (summas matemātiski noapaļojot), 2. 308 000 *euro* izmēģinājumprojekta īstenošanai, tai skaitā:  * 231 000 *euro* ģimenes psihoterapijas konsultāciju ģimenēm ar bērniem nodrošināšanai,   Izmēģinājumprojektā 1 stundu garas konsultācijas izmaksas plānotas vidēji 55 *euro*, savukārt 1.5 stundu garas konsultācijas izmaksas vidēji 70 *euro* apmērā. Izmēģinājumprojekta laikā plānots nodrošināt vidēji 350 konsultācijas (ilgums 1 stunda) mēnesī. Ja ģimenes psihoterapeitu vērtējumā ģimenei būs nepieciešams nodrošināt 1.5 stundu ilgu konsultāciju, tiks samazināts kopējais konsultāciju skaits. Izmaksu kopsummas aprēķins: 350 konsultāciju stundas x 12 mēneši x 55 *euro*,   * 77 000 *euro* atbalsta pasākumu bērniem vecumā no 12 līdz 18 gadiem, kuru vecāki dzīvo šķirti vai atrodas šķiršanas procesā nodrošināšanai.   Izmēģinājumprojektā 1 sesijas izmaksas vienai grupai plānotas vidēji 110 *euro* apmērā (kopā 70 grupas). Izmaksu kopsummas aprēķins: 70 grupas x 10 sesijas x 110 *euro*.  Informāciju par saistīto SAM MK noteikumu grozījumiem skatīt šīs sadaļas 4.punktā un IV.sadaļas 1.punktā.  Kopumā 9.2.1.3. pasākumam kopējā pieejamā attiecināmā finansējuma palielinājums konsultatīvā atbalsta pasākumu plašināšanai un līdzšinējā atbalsta turpināšanai sekmēs 9.2.1.3. pasākuma mērķa sasniegšanu, proti, pilnveidos darba efektivitāti, lai mazinātu vardarbību ģimenē.  **4. Veikts redakcionāls precizējums** MK noteikumu 33.2.4. apakšpunktā (noteikumu projekta 7.punkts), precizējot atbalstāmo darbību ietvaros sasniegto rezultātu izmantošanas un ilgtspējas nosacījumus pēc projekta īstenošanas beigām, paredzēts izņēmums anotācijas 1.punktā minētā izmēģinājumprojekta ietvaros sasniegto rezultātu izmantošanai. Minētais precizējums skatāms kopainā ar noteikumu projekta 4.punktā iekļauto jauno normu par Padomes pienākumiem, kas pēc izmēģinājumprojekta rezultātu izvērtējuma saskaņošanas paredz Padomei pienākumu sniegt priekšlikumus par izmēģinājumprojekta rezultātu turpmāku izmantošanu. |
| 3. | Projekta izstrādē iesaistītās institūcijas un publiskas personas kapitālsabiedrības | LM. |
| 4. | Cita informācija | LM sadarbībā ar CFLA, izpildot MK 2019. gada 11. oktobra sēdē (protokols Nr. 47 3.§, 9.2. apakšpunkts) doto uzdevumu, nodrošinās, ka finansējuma saņēmējs – VBTAI projektā uzņemas papildu līgumsaistības pēc tam, kad ir stājušies spēkā:   1. grozījumi MK noteikumos Nr. 467 par 9.1.1.3. pasākuma īstenošanu (izskatīti 2020. gada 19. maija MK sēdē (TA – 803), 2. noteikumu projekts (indikatīvi 2020. gada maijā), 3. grozījumi 9.1.1.3. pasākuma projektā Nr. 9.1.1.3/15/I/001 “Atbalsts sociālajai uzņēmējdarbībai”.   Noteikumu projekts neietekmē (nemaina) darbības programmas 9. prioritārā virziena “Sociālā iekļaušana un nabadzības apkarošana” kopējo pieejamo maksimālo finansējumu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Bērni ar saskarsmes grūtībām un uzvedības traucējumiem;  2. Valsts un pašvaldību speciālisti darbam ar ģimenēm ar bērniem un bērnu ar saskarsmes grūtībām un uzvedības traucējumiem likumiskie pārstāvji vai aprūpētāji;  3. Bērnu tiesību aizsardzības likumā noteiktie subjekti (speciālisti), kuriem nepieciešamas speciālās zināšanas bērnu tiesību aizsardzības jomā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts tieši neietekmē tautsaimniecību un sabiedrības mērķgrupas, kā arī nesniedz ietekmi uz uzņēmējdarbības vidi un maziem, vidējiem uzņēmumiem, mikrouzņēmumiem un jaunuzņēmumiem.  Noteikumu projekts nerada ietekmi uz konkurenci, vidi, veselību un nevalstiskajām organizācijām.  Sabiedrības grupām un institūcijām noteikumu projekts nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| **Rādītāji** | **2020. gads** | | Turpmākie trīs gadi (*euro*) | | | | |
| **2021.** | | **2022.** | | **2023.** |
| saskaņā ar valsts budžetu kārtējam gadam[[7]](#footnote-7) | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru[[8]](#footnote-8) | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi: | 459 504 | 0 | 95 438 | 516 939 | 0 | 321 732 | 299 916 |
| 2. Budžeta izdevumi: | 540 593 | 0 | 112 280 | 608 164 | 0 | 378 508 | 352 842 |
| 3. Finansiālā ietekme: | -81 089 | 0 | -16 842 | -91 225 | 0 | -56 776 | -52 926 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar “+” zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme: | -81 089 | 0 | -16 842 | -91 225 | 0 | -56 776 | -52 926 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Saskaņā ar MK noteikumiem Nr. 575 šobrīd 9.2.1.3. pasākuma projektam pieejamais maksimālais kopējais attiecināmais finansējums 2 347 584 *euro*, tai skaitā ESF finansējums – 1 995 446 *euro* un valsts budžeta finansējums – 352 138 *euro.*  Noteikumu projekts paredz palielināt (pārdalot no 9.1.1.3. pasākuma) 9.2.1.3.pasākuma ietvaros projektam pieejamo maksimālo kopējo attiecināmo finansējumu par 1 271 962 *euro*, tai skaitā ESF finansējums – 1 081 168 *euro* un valsts budžeta finansējums – 190 794 *euro*, līdz ar to, pēc noteikumu projekta spēkā stāšanās 9.2.1.3. pasākuma ietvaros projektam pieejamais maksimālais finansējums būs 3 619 546 *euro*, tai skaitā ESF finansējums – 3 076 614 *euro* un valsts budžeta finansējums – 542 932 *euro*.  Budžeta ieņēmumi ir finansējuma ESF daļa 85% apmērā no pasākuma attiecināmām izmaksām. Budžeta izdevumi ir kopējie pasākuma ieviešanai nepieciešamie publiskā finansējuma (ESF un valsts budžeta) līdzekļi attiecīgajā gadā.  **2016. gadā** kopējais faktiskais apgūtais finansējums (atbilstoši Valsts kases izdrukai) 228 538 *euro*, tai skaitā ESF finansējums 194 257 *euro* un valsts budžeta finansējums 34 281 *euro.*  **2017. gadā** kopējais faktiskais apgūtais finansējums (atbilstoši Valsts kases izdrukai) 438 793 *euro,* tai skaitā ESF finansējums372974 *euro* un valsts budžetafinansējums 65 819 *euro.*  **2018. gadā** kopējais faktiskais apgūtais finansējums (atbilstoši Valsts kases izdrukai) 536 549 *euro* (tai skaitā 19 847.87 *euro[[9]](#footnote-9)* neatbilstoši veikti izdevumi, par kuriem samazinātas projekta kopējās attiecināmā izmaksas,), tai skaitā ESF finansējums 456 067 *euro* un valsts budžeta finansējums 80 482 *euro.*  **2019. gadā** kopējais faktiskais apgūtais finansējums (atbilstoši Valsts kases izdrukai) 423 279 *euro*, tai skaitā ESF finansējums 359 787 *euro* un valsts budžeta finansējums 63 492 *euro.*  **2020. gadā** projektam vidējā termiņa budžeta ietvarā apstiprināts finansējums 540 593 *euro*, tai skaitā ESF finansējums 459 504 *euro* un valsts budžeta finansējums 81 089 *euro.*  **2021. gadā** projektam vidējā termiņa budžeta ietvarā apstiprināts finansējums 112 280 *euro*, tai skaitā ESF finansējums 95 438 *euro* un valsts budžeta finansējums 16 842 *euro.*  Pēc noteikumu projekta stāšanās spēkā9.2.1.3. pasākuma finansējums indikatīvi plānots:  **2021. gadā** 720 444 *euro* (tai skaitā valsts budžetā nepieprasītais finansējums 67 552 *euro*), tai skaitā ESF finansējums 612 377 *euro* un valsts budžeta finansējums 108 067 *euro.*  **2022. gadā** 378 508 *euro*, tai skaitā ESF finansējums 321 732 *euro* un valsts budžeta finansējums 56 776 *euro.*  **2023. gadā** 352 842 *euro*, tai skaitā ESF finansējums 299 916 *euro* un valsts budžeta finansējums 52 926 *euro.* | | | | | | |
| 7. Amata vietu skaita izmaiņas | Ņemot vērā kopējā attiecināmā finansējuma palielinājumu 9.2.1.3. pasākuma projektā un, lai pilnveidotu konsultatīvā atbalsta sniegšanas kvalitāti, tiek izveidota viena jauna amata vieta. Konsultatīvās nodaļas sastāvs tiek papildināts ar ģimenes psihoterapeitu, kas tiks nodarbināts uz pilnu slodzi. Ģimenes psihoterapeita amats tiek klasificēts atbilstoši Ministru kabineta 2010. gada 30. novembra noteikumu Nr. 1075 "Valsts un pašvaldību institūciju amatu katalogs" 1.pielikuma 39. saimes "Sociālais darbs" III B līmenim. Atalgojums tiek noteikts atbilstoši Valsts un pašvaldību institūciju amatpersonu un darbinieku atlīdzības likuma 3.pielikuma 9.mēnšalgu grupai, proti, ģimenes psihoterapeita atalgojums mēnesī tiek noteikta 1 190.00 euro apmērā (pirms nodokļu nomaksas).  Ģimenes psihoterapeita amata vietai nepieciešams finansējums 68 239 *euro* apmērā. Aprēķinā ietvertas izmaksas ģimenes psihoterapeita darba nodrošināšanai, t.i. 58 698 *euro* atlīdzība (atalgojums, atvaļinājuma pabalsts, novērtēšanas prēmija) 36 mēnešiem, 640 *euro* veselības apdrošināšanas izmaksas un 8 901 *euro* netiešās attiecināmās izmaksas.  Aprēķins veikts indikatīvi (summas matemātiski noapaļojot). Papildu jāņem vēra iespējamās izmaiņas nodokļu politikā, tai skaitā, piemēram, valsts sociālās apdrošināšanas obligātās iemaksas apmēra maiņa u.c. | | | | | | |
| 8. Cita informācija | Nav. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Noteikumu projekts MK sēdē izskatāms pēc LM izstrādātā MK noteikumu projekta “Grozījumi Ministru kabineta 2015. gada 11. augusta noteikumos Nr.467 “Darbības programmas “Izaugsme un nodarbinātība” 9.1.1. specifiskā atbalsta mērķa “Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.3. pasākuma “Atbalsts sociālajai uzņēmējdarbībai” īstenošanas noteikumi”, ar kuru samazina 9.1.1.3. pasākuma īstenošanai pieejamā finansējuma summu (izskatīti 2020. gada 19. maija MK sēdē (TA – 803). |
| 2. | Atbildīgā institūcija | LM. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projekts šo jomu neskar. |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | ES struktūrfondu un Kohēzijas fondu vadībā iesaistītās atbildīgās iestādes funkcijas pilda LM, sadarbības iestādes funkcijas – Centrālā finanšu un līgumu aģentūra. Projekta finansējuma saņēmējs – VBTAI. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav |

Labklājības ministre R.Petraviča

Mača, 67021595

[Ineta.Maca@lm.gov.lv](mailto:Ineta.Maca@lm.gov.lv)

1. Ministru kabineta (turpmāk – MK) noteikumu projekts “Grozījumi Ministru kabineta 2015. gada 6. oktobra noteikumos Nr. 575 “Darbības programmas “Izaugsme un nodarbinātība” 9.2.1.specifiskā atbalsta mērķa “Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām” 9.2.1.3.pasākuma “Atbalsts speciālistiem darbam ar bērniem ar saskarsmes grūtībām un uzvedības traucējumiem un vardarbību ģimenē” īstenošanas noteikumi” (turpmāk – noteikumu projekts) [↑](#footnote-ref-1)
2. Darbības programmas “Izaugsme un nodarbinātība” (turpmāk – DP) 9.2.1.specifiskā atbalsta mērķa (turpmāk – SAM) “Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām” 9.2.1.3.pasākuma “Atbalsts speciālistiem darbam ar bērniem ar saskarsmes grūtībām un uzvedības traucējumiem un vardarbību ģimenē” (turpmāk – 9.2.1.3. pasākums) [↑](#footnote-ref-2)
3. MK 2015. gada 6. oktobra noteikumi Nr. 575 “Darbības programmas “Izaugsme un nodarbinātība” 9.2.1.specifiskā atbalsta mērķa “Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām” 9.2.1.3.pasākuma “Atbalsts speciālistiem darbam ar bērniem ar saskarsmes grūtībām un uzvedības traucējumiem un vardarbību ģimenē” īstenošanas noteikumi” (turpmāk – MK noteikumi Nr.575); pieejams: <https://likumi.lv/ta/id/277077-darbibas-programmas-izaugsme-un-nodarbinatiba-9-2-1-specifiska-atbalsta-merka-paaugstinat-socialo-dienestu-darba-efektivitati> [↑](#footnote-ref-3)
4. Bērni ar saskarsmes grūtībām un uzvedības traucējumiem (MK noteikumu Nr.575 3.1.apakšpunkts) un valsts un pašvaldību speciālisti darbam ar ģimenēm ar bērniem un bērnu ar saskarsmes grūtībām un uzvedības traucējumiem likumiskie pārstāvji vai aprūpētāji (MK noteikumu Nr.575 3.1.apakšpunkts) [↑](#footnote-ref-4)
5. Finansējuma sadalījums pa finansējuma avotiem (ESF un valsts budžets) ietverts III. sadaļas “Tiesību akta projekta ietekme uz valsts budžetu un pašvaldību budžetiem” 6.punktā “Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā)” [↑](#footnote-ref-5)
6. Atbilst 112. intervences kategorijai (kodam) “Piekļuves uzlabošana cenas ziņā pieejamiem, ilgtspējīgiem un kvalitatīviem pakalpojumiem, tostarp veselības aprūpei un vispārējas nozīmes sociālajiem pakalpojumiem”. [↑](#footnote-ref-6)
7. Atbilstoši LM maksimāli pieļaujamam valsts pamatbudžeta izdevumu apjomam 2020.-2022. gadam [↑](#footnote-ref-7)
8. Atbilstoši LM maksimāli pieļaujamam valsts pamatbudžeta izdevumu apjomam 2020.-2022. gadam [↑](#footnote-ref-8)
9. Ar 2019. gada 17. decembra MK noteikumiem Nr.660 apstiprināti grozījumi MK noteikumos Nr.575, samazinot 9.2.1.3. pasākumam kopējo pieejamo attiecināmo finansējumu, tai skaitā samazinot 2018. gada finansējumu par neatbilstoši veiktiem izdevumiem 19 847 *euro* apmērā, t.i. no 536 549 *euro* uz 516 702 *euro*. [↑](#footnote-ref-9)